Яблыня дамашняя

Яблыня дамашняя, яблына ці яблана (Malus domestica) — пладовае дрэва сямейства ружавых.

 Апісанне 
Дрэва вышынёй да 10 м, крона часцей шырокая, раскідзістая, радзей шара- або яйцападобная, часам ніцая. Лісце яйцападобнае, з завостраным канцом, гародчата-пілаватае, апушанае. Кветкі белыя, ружаватыя, у шчытках. Плады (яблыкі) з сакавітай мякаццю, рознай формы і памераў.

 Пашырэнне 
Важная пладовая культура, мае вялікае гаспадарчае значэнне. Шмат сартоў яблынь вырошчваецца ў спецыялізаваных гаспадарках, а таксама садаводамі-аматарамі. Скараспелыя сарты пачынаюць пладаносіць на 4-5-ы год, познія на 10-12-ы год пасля пасадкі. Перыяд гаспадарчага выкарыстання да 40-50 гадоў. На Беларусі плады выспяваюць у жніўні-верасні.

Трапляюцца здзічэлыя  формы  гібрыднага  паходжання.

 Літаратура 

 Энцыклапедыя сельскага гаспадара / Рэдкал М. А. Ткачоў (гал. рэд.) і інш. — Мн.: БелЭн, 1993. — 736 с.: іл. ISBN 3-85700-079-3

Катэгорыя:Яблыня
Катэгорыя:Пладовыя дрэвы